Úrad vlády SR						  Na rokovanie vlády SR
Sekcia hospodárskej politiky					  dňa 21.8.2002
									  k číslu: 5970/2002
									  k bodu: 79

S t a n o v i s k o 

k Návrhu na zrušenie uznesenia č.721 zo dňa 26.6.2002 a vydanie rozhodnutia o transformácii štátnej príspevkovej organizácie Gynekologicko – pôrodníckej nemocnice, Partizánska 27, Bratislava na neziskovú organizáciu poskytujúcu všeobecne prospešné služby

I.

Materiál predkladá ministerka pre správu a privatizáciu národného majetku na základe § 5  ods. 5 zákona č. 13/2002 Z.z. o podmienkach premeny niektorých rozpočtových organizácií a  príspevkových organizácií na neziskové organizácie poskytujúce všeobecne prospešné služby (transformačný zákon).

Predmetom návrhu je zrušenie rozhodnutia vlády o transformácii uvedeného zdravotníckeho zariadenia na neziskovú organizáciu v zmysle zákona č.13/2002 Z.z. z dôvodu, že Krajský úrad v  Bratislave nemohol vykonať registráciu, pretože znalecký posudok, ktorý určoval hodnotu majetku záujemcu v zmysle rozhodnutia vlády bol v  prospech MUDr. Vl. Cupaníka, CSc. a  kolektív pracovníkov ako spoluzakladatelia nemali splnenú podmienku o preukázaní výšky vkladu. Zároveň sa opätovne vydáva rozhodnutie o  transformácii tohto zdravotníckeho zariadenia v prospech pôvodného záujemcu s tým, že termín transformácie sa určuje k 1.9.2002. V tomto termíne sa musí nedostatok návrhu na registráciu odstrániť.

II.

Návrh nie je predmetom štandardného medzirezortného pripomienkového konania.

III.

Predložený návrh obsahuje problém, ktorý sa vyskytol po prvý raz a citovaný, tzv. transformačný zákon, nedáva jednoznačný návod na riešenie. Z tohto pohľadu a po posúdení ďalšieho postupu na odstránenie nedostatkov, ktoré  nedovolili realizovať registráciu neziskovej organizácie, možno poukázať na to, že riešenie problému súvisí s priebehom procesu premeny tejto organizácie na neziskovú organizáciu. Sme toho názoru, že po opodstatnenom zrušení uznesenia vlády, ktoré je určujúcim dokladom pre realizovanie transformácie rozpočtovej, resp. príspevkovej organizácie na neziskovú organizáciu (§5 ods.2 zákona č.13/2002 Z.z.), je aj tento proces zrušený. Novému rozhodnutiu vlády o  transformácii musí potom predchádzať  nové zverejnenie informácie o  vypracovaní transformačného projektu, spolu so zverejnením novej lehoty na podanie transformačných návrhov (§3 ods.5. zákona č.13/2002 Z.z.). 

Návrh nebol predložený na posúdenie Porade ekonomických ministrov.

Odporúčame, aby vláda o predloženom návrhu rozhodla na základe výsledku rozpravy.

Bratislava 20. 8. 2002